กลต.ปรับหลักเกณฑ์ไอพีโอหน่วยลงทุน
ก.ล.ต. เตรียมปรับปรุงหลักเกณฑ์การเสนอขายหน่วยลงทุนครั้งแรกและจดทะเบียนกองทรัพย์สินเป็นกองทุนรวม หวังผู้จัดการกองทุนบริหารเงินลงทุนคล่องตัวขึ้น
3 ก.พ. 2554

ก.ล.ต. เตรียมปรับปรุงหลักเกณฑ์การเสนอขายหน่วยลงทุนครั้งแรกและจดทะเบียนกองทรัพย์สินเป็นกองทุนรวม หวังผู้จัดการกองทุนบริหารเงินลงทุนคล่องตัวขึ้น
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  เปิดเผยว่า ก.ล.ต.มีแนวคิดที่จะผ่อนคลายหลักเกณฑ์เรื่องระยะเวลาการเสนอขายหน่วยลงทุนครั้งแรก (IPO)  และวิธีการในการจดทะเบียนกองทุนทรัพย์สินเป็นกองทุนรวมของกองทุนรวมทั่วไป เพื่อให้บริษัทหลักทรัพย์จัดการกองทุน (บลจ.) มีความยืดหยุ่นในการกำหนดระยะเวลา IPO และสามารถนำเงินที่ได้รับจากการเสนอขายหน่วยลงทุนไปลงทุนได้เร็วขึ้น โดยไม่ต้องรอให้สิ้นสุดระยะเวลา IPO ก่อน   การปรับหลักเกณฑ์ดังกล่าวจะทำให้ผู้จัดการกองทุนบริหารเงินลงทุนได้คล่องตัวขึ้นในภาวะตลาดที่มีความผันผวนสูง และยังทำให้กองทุนได้รับประโยชน์จากการนำเงินไปลงทุนได้เร็วขึ้น 
ก.ล.ต.จึงเปิดรับฟังความคิดเห็นเกี่ยวกับร่างประกาศหลักเกณฑ์ข้างต้น จำนวน 4 ฉบับ  จากก่อนหน้านี้ที่ได้เปิดรับฟังความคิดเห็นหลักการเรื่องดังกล่าวไปแล้วเมื่อกลางปี 2553 โดยผู้ให้ความเห็นส่วนใหญ่เห็นด้วยกับแนวทางดังกล่าว